tartuNLP/wikipedia-smugri-20251201 huggingface dataset:
Tikkala (Tohmajärvi)

Tikkala on yksi Tohmajärven kunnassa Onkamo kylään kuuluvista aktiivisista kylistä. Se sijaitsee Pohjois-Karjalan eteläosassa, valtatie 6:n varressa noin 35 kilometrin päässä niin Joensuusta kuin Kiteeltäkin. Saman verran matkaa on myös Niiralan kansainväliselle rajanylityspaikalle. 
Kylässä asuu vakituisesti noin 400 henkeä, mutta kesällä väkimäärä tuplaantuu loma-asukkaista.
Kylä tunnetaan vaaramaisemistaan ja vesistöistään. Tikkalaan kuuluu Särkijärvi ja Suuren-Onkamon rantaa sekä järvien välinen kannas. Kylä on kuulu myös kulttuurihistoriallisesti arvokkaasta vanhasta aseman miljööstä. Kylässä on kauppa. Erikoista on oma kappeli ja hautausmaa. Tikkala valittiin maakunnan vuoden kyläksi 2009.
Koulu.
Tikkalan marjapuuronpunainen, puinen kyläkoulu tuhoutui palossa kesällä 2004. Paikalle rakennettiin uusi koulu, joka avasi ovensa keväällä 2006. 
Kassan Baari.
Kylässä toimii osuuskunta Tikkalan Kassa, jossa jäseninä on muun muassa Kotiteollisuuden, Nightwishin (Tuomas Holopainen) ja Viikate-yhtyeen (Kaarle Viikate) jäseniä. 
Osuuskunta avasi juhannusviikolla 2008 kuutostien varren liikerakennukseen baarin, Kassan Baarin. 
Baarissa filmattiin Markku Pölösen Ralliraita-elokuvaa. Baarin sisustuksen teki Suomen Filmiteollisuus. Baarin nimi tulee kylässä toimineesta Osuuskassasta (Osuuspankin edeltäjä). Kesäkautta lukuun ottamatta baarin toiminta on ollut kannattamatonta, ja osuuskunta lopetti baarin toiminnan 1. lokakuuta 2011 alkaen ja pani baarin myyntiin. 
Heinäkuussa samassa 2012 liikerakennuksessa avattiin armenialainen ravintola.
Osuuskunnan syksyllä 2011 sulkema Kassan Baari sai toiminnalleen jatkoa, kun Kassan Kautta Oy ja Kotiteollisuus Yhtye Oy ostivat baarin toiminnan osuuskunnalta vuoden 2012 loppupuolella. Baarin toiminnasta vastaa Kassan Kautta Oy. Kassan Baarin uusia avajaisia vietettiin 18. tammikuuta 2013.
Järjestöjä.
Tikkalan Veikot, TiVe, on vuonna 1909 perustettu urheiluseura. Se omistaa seurojentalon. TiVe järjestää säännöllisesti lasten hiihtokilpailuja, kuutamohiihtoja, liikuntabingoja ja yleisurheilukouluja. 
Tikkalan kyläkuorossa on 20–30 laulajaa. Kuoro harjoittelee keskiviikkoisin ja esiintyy muun muassa Tohmajärvi-kuoron kanssa seurakunnan tilaisuuksissa.
Tikkalan kyläyhdistyksellä on käytössä kunnalta vuokrattu Veljesmaja, joka sijaitsee Kostamossa Särkijärven rannalla.
Muita yhdistyksiä ovat Onkamo-Sintsin kalastuskunta, Onkamon metsästysseurat, Tikkalan Martat ja SPR:n Tikkalan osasto.
Yrityksiä.
Tikkalan yrityksiä ovat muiden muassa taimimyymälä Tuhatkauno ja autokorjaamo.
Asukkaita.
Tunnettuja Tikkalan asukkaita ovat muiden muassa Kotiteollisuuden muusikko Janne Hongisto ja kunnanjohtaja Olli Riikonen.
Rautatie.
Tikkala sijaitsee Karjalan radan varressa. Henkilöjunat eivät kuitenkaan enää pysähdy Joensuun ja Kiteen välillä. Henkilöliikenne Onkamon asemalla päättyi 2005, samaan aikaan kuin Hammaslahden aseman liikennekin. Tikkalan ja Hammaslahden välille valmistui syksyllä 2008 8,5 kilometriä pitkä rataoikaisu.
Mariusz Czerkawski

Mariusz Krzysztof Czerkawski (s. 13. huhtikuuta 1972 Radomsko, Puola) on puolalainen uransa lopettanut jääkiekkohyökkääjä.
Ura.
Czerkawski varattiin NHL:ään vuoden varaustilaisuudessa. Pitkän NHL-uransa aikana Czerkawski pelasi muun muassa Boston Bruinsissa, Edmonton Oilersissa ja New York Islandersissa. Kaudella 1999–2000 hän pääsi pelaamaan NHL:n tähdistöottelussa. Euroopassa hän pelasi muun muassa Djurgårdenissa ja Kiekko-Espoossa. Hän kuului myös Puolan maajoukkueen avainpelaajiin. Hän oli mukana maajoukkueessa useissa arvoturnauksissa. Czerkawski lopetti uransa vuonna 2008.
Muuta.
Czerkawski oli naimisissa Bond-tyttö Izabella Scorupcon kanssa vuosina 1996-98. Heillä on yhteinen tytär, Julia, joka syntyi vuonna 1997.
Vantaan Majakka

Asunto Oy Vantaan Majakka on Vantaan Jokiniemen kaupunginosassa sijaitseva asuinkerrostalo. Talossa on 12 asuinkerrosta ja pohjakerros ja sen kokonaiskorkeus on noin 44 metriä. 12-kerroksinen ja 66-asuntoinen rakennus on valmistunut vuonna 2002, ja se ehti olla kolmen vuoden ajan Tikkurilan alueen korkein rakennus ennen Kielotornin valmistumista. Majakan osoite on Tikkurilantie 41B. Se ei sijaitse minkään kadun varressa vaan keskellä asuinkorttelia Tikkurilan rautatieaseman kupeessa. Majakan on suunnitellut Arkkitehtitoimisto Forma-Futura Oy ja toteuttanut YIT Rakennus Oy.
Helena Bonham Carter

Helena Bonham Carter (s. 26. toukokuuta 1966 Lontoo) on englantilainen näyttelijä. Bonham Carter tuli tunnetuksi James Ivoryn vuoden 1986 elo­kuvasta "Hotelli Firenzessä". Hän näytteli aluksi monissa saman­kaltaisissa viktoriaanisissa elo­kuvissa kuten "Maurice" (1987), "Enkelten polku" (1991) ja "Talo jalavan varjossa" (1992) ennen kuin siirtyi muun­laisiin rooleihin. Bonham Carter tunnetaan myös rooleistaan elo­kuvissa "Kyyhkyn siivet" (1997), "Fight Club" (1999) ja "Kuninkaan puhe" (2010) sekä roolistaan Bellatrix Lestrangena "Harry Potter" -elo­kuva­sarjassa.
Varhainen elämä.
Bonham Carterilla on äitinsä puolelta juutalainen ja espanjalainen suku­tausta. Hänen iso­isänsä oli espanjalainen diplomaatti Eduardo Propper de Callejón.
Ura.
2000-luvun ensi­kymmenenä hän on tehnyt monia elo­kuvia silloisen avo­puolisonsa Tim Burtonin elo­kuvissa: "Corpse Bride", "Apinoiden planeetta", "Big Fish", "Jali ja suklaatehdas", "Sweeney Todd – Fleet Streetin paholaisparturi", "Liisa Ihme­maassa" ja "Dark Shadows". Vuosina 2019–2020 Bonham Carter näytteli prinsessa Margaretia suora­toisto­palvelu Net­flixin draama­sarjassa The Crown.
Palkinnot ja ehdokkuudet.
Helena Bonham Carter sai Commander of the Order of the British Empire -arvo­nimen 2012.
Yksityiselämä.
Bonham Carterilla oli 13 vuoden pituinen parisuhde Tim Burtonin kanssa, joka päättyi 2014. Paris­kunnalla on kaksi lasta.
Rōnin

Rōnin () tarkoitti feodaaliajan Japanissa isännätöntä samurai-säätyyn kuuluvaa aatelista. Rōninit olivat yleisiä Muromachi- ja Tokugawa-kausilla. Rōninit olivat usein kulkureita, rosvoja tai häiriökäyttäytyjiä, ja he osallistuivat joskus myös kapinoihin. Sana "rōnin" tarkoittaa kirjaimellisesti "aaltomies" eli "vaeltaja" tai "kulkija". Osa rōnineista ryhtyi palkkasotureiksi, kauppiaiksi ja käsityöläisiksi. Rōninit perustivat myös kouluja, joissa opetettiin taistelutaitoja. He saattoivat myös toimia henkivartijoina tai kylien suojelijoina samuraietikettinsä mukaisesti. Yksi kuuluisimmista rōnineista oli Miyamoto Musashi, joka opetti kenjutsua. Rōnineista on sittemmin tullut suosittuja hahmoja japanilaisessa kirjallisuudessa, elokuvissa ja sarjakuvissa.
Termin käyttö yleistyi 1100-luvulle mennessä, jolloin sitä alettiin käyttää samuraista, joka oli menettänyt lääninherransa joko tämän kuoltua tai omien rikkomustensa vuoksi. Tokugawa-shōgunaatin perustamista edeltäneen levottoman ajanjakson aikana rōninien määrä kasvoi nopeasti, ja he aiheuttivat useita levottomuuksia koko 1600-luvun ensimmäisen puoliskon ajan.
Monet köyhtyneet samurait innostuivat 1800-luvun puolivälissä liikkeestä, jonka tavoitteena oli karkottaa kaikki länsimaalaiset Japanista ja palauttaa vanha keisarillinen suku maan varsinaisiksi hallitsijoiksi. Suuri osa näistä samuraista jätti herransa ja ryhtyi rōniniksi. Rōninit kiihdyttivät Japanin vallankumouksellista liikehdintää ennen Meiji-restauraatiota murhaamalla maltillisia virkamiehiä, länsimielisiä oppineita ja Japanissa asuvia ulkomaalaisia. Rōninit lakkasivat olemasta sen jälkeen, kun samuraiden etuoikeudet lakkautettiin vuonna 1873.
47 rōninia eli "Chūshingura" (”Uskolliset”) on 1700-luvun alun tositapahtumiin pohjautuva legenda, jossa rōninit kostavat herransa kuoleman. Tarina on ollut monien suosittujen japanilaisten näytelmien, elokuvien ja kirjojen aiheena.
Muita merkityksiä.
Rōnin-nimi annettiin alkujaan Japanissa Nara- ja Heian-kausina ennen 1000-lukua eläneille talonpojille, jotka hylkäsivät maansa välttääkseen ylisuuret verot ja muuttivat alueille, jotka eivät olleet buddhalaisluostareiden tai aateliston omistuksessa. Nykyjapanissa ”rōnin” tarkoittaa välivuotta viettävää ylioppilasta; sellaista, joka on hakenut jatko-opiskeluun, muttei ole vielä saanut opiskelupaikkaa ja on siksi ”isännätön”.
Raijin

Raijin () on japanilaisessa mytologiassa ja sittemmin šintolaisuudessa esiintyvä ukkosen "kami". Ukkosta pidettiin muinoin väkivaltaisen kamin aiheuttamana, ja japanin kielen ukkosta merkitsevä sana "kaminari" tarkoittaakin kirjaimellisesti ’kamin [aiheuttamaa] ääntä’. Raijin liitettiin kiinteästi maatalouteen ja sateeseen; salamien muun muassa uskottiin lannoittavan riisin kasvua. Salamaan viittaavat sanat "inabikari" ja "inazuma" sisältävätkin riisin vartta tarkoittavan sanan "ina".
Kamakura-kaudelta lähtien Raijin on esitetty demonin kaltaisena, pilvellä ratsastavana hahmona, jota ympäröi rumpujen kehä. Tämä esitystapa syntyi buddhalaisesta vaikutuksesta. Vanhemmissa kuvauksissa hänen on ajateltu ilmaantuvan pikemminkin käärmeen tai pienen lapsen hahmossa. Muita nimiä Raijinille ovat muun muassa "Raiden-sama" (雷電様) ja "Narukami" (鳴神).
Raijinille omistetuissa pyhäköissä kamilta pyydettiin sadetta. Jos salama iski riisipellolle, paikka pyhitettiin "shimenawa"-köydellä hyvän sadon varmistamiseksi. Kantōn tasangolla, jossa ukkostaa paljon, Raijinin palvonta tällä tavoin oli yleistä. Tochigissa ukkosta esiintyy Japanissa kaikkein eniten, ja siellä onkin useita Raijinille omistettuja pyhäkköjä. Toisaalta ukkonen saattoi aiheuttaa tuhoa, jolta Raijinia palvomalla haluttiin suojautua. "Kojikista" voidaan päätellä, että Raijin liitettiin tuhoon jo japanilaisessa mytologiassa, mutta tämä yhteys vahvistui Heian-kaudella, kun kami liitettiin kostonhimoisten henkien ("goryō") aiheuttamiin kirouksiin ja erityisesti syyttömänä tuomitun Sugawara no Michizanen kulttiin. Michizanea palvottiin kuolemansa jälkeen Karai tenjin -kamina (”tulen ja ukkosen taivaallinen kami”) ja Raijinia laajalti tämän kultin osana.
Leila

Leila on naisen etunimi.
Leila on arabialaisperäinen nimi, joka merkitsee 'yötä'. Se esiintyy myös persiassa ja hepreassa. Länsimaissa nimi yleistyi George Gordon Byronin teoksen "The Giaour" (1813) myötä.
Suomessa nimi oli suosituimmillaan 1930–1950-luvuilla. Suomenkielisessä almanakassa Leila on ollut vuodesta 1929.
Maaliskuuhun 2025 mennessä Suomessa oli Digi- ja väestötietoviraston tietojen mukaan 15 978 naista on saanut nimekseen Leila.
Karhulan koulu

Karhulan koulu on yläaste ja lukio Kotkassa Karhulan kaupunginosassa.
Historia.
Kymin Suomalainen Yhteiskoulu aloitti toimintansa vuonna 1920. Alkuvuosina koululla ei ollut omaa rakennusta, vaan se toimi väliaikaisissa tiloissa. Vanha puukoulu valmistui vuonna 1923 osoitteeseen Vesivallintie 16. Koulun nimenä oli vuodesta 1922 Kymin Yhteiskoulu ja vuodesta 1957 Karhulan Yhteiskoulu. Uusi päärakennus valmistui samalle tontille vuonna 1954 ja lisärakennukset vuosina 1957 ja 1960. Peruskouluun siirryttiin Kotkassa sekä tuolloin vielä itsenäisissä Karhulan kauppalassa ja Kymin kunnassa vuotta ennen muuta Kymen lääniä vuonna 1974. Sen yhteydessä koulun nimi muuttui Vesivallin yläasteeksi ja lukioksi. Vuonna 1986 nimi vaihtui Karhulan kouluksi.
Vuonna 2005 puukoulun käytöstä luovuttiin sisäilmaongelmien vuoksi ja osa Karhulan koulun toiminnoista siirrettiin Ratakadulle entisen Karhulan ammattikoulun kiinteistöön remontoituun Opintokeskus Karhuun. Koulu jakautui kahteen erilliseen osoitteeseen marras-joulukuussa 2005. Opintokeskus Karhussa sijaitsevat myös Kotkan opiston toimipaikka sekä Nuorten Työpajan tilat.
Opiskelu.
Karhulan koulun tiloissa opetetaan peruskoulun oppilaille kieliä, uskontoa, historiaa, terveystietoa ja oppilaanohjausta sekä yhteiskuntaoppia. Opintokeskus Karhussa peruskoululaiset opiskelevat maantietoa, biologiaa, fysiikkaa, kemiaa, ATK:ta, matematiikkaa, musiikkia, kuvataidetta, kotitaloutta ja käsitöitä. Lukiolaisten opinnoista ainoastaan taideaineet on sijoitettu uuteen opintokeskus Karhuun.
Seulasarja

Seulasarja on joukko tarkoin määriteltyjä seuloja, joita käytetään kiviaineksen raekoostumuksen määrityksessä. Tietoa maa-aineksen raekoostumuksesta tarvitaan erityisesti maalajien luokittelemisessa.
Seulat.
Seulojen aukkojen muoto on neliö tai pyöreäaukkoisen seulan reikien koon tulee vastata neliömäistä nimelliskokoa. Seulan aukon mitta tarkoittaa neliönmuotoisen aukon sivun mittaa. Eri seulojen aukkojen nimelliskoot ovat standardin SFS-EN 933-2 mukaan seuraavat:
Seulat 0,063–2 mm ovat verkkoseuloja, joissa neliömäiset aukot muodostuvat ristikkäin kudottujen lankojen väleihin. Seulat 4–125 mm ovat reikäseuloja, joissa levyyn on tehty samankokoisia neliönmuotoisia aukkoja.
Seulonta.
Jotta seulontatulokset olisivat vertailukelpoisia on myös seulonnan suorittaminen tarkoin määritelty ja se soveltuu sekä luonnonkiviainekselle että keinokiviainekselle. Lämpökaapissa (110 ±5 °C) kuivattu kiviaines kaadetaan aukkokooltaan suurimman seulan päälle ja seulan koneellisen tai käsin suoritetun ravistelun jälkeen punnitaan seulan päälle jääneen aineksen massa. Seulan aukkojen läpi mennyt aines siirretään pienempiaukkoisen seulan päälle. Seulonnan jälkeen punnitaan taas seulalle jääneen aineksen massa ja näin jatketaan kaikkien eri kokoisten seulojen kanssa. Hienoaineksen eli fillerin rakeisuuden määrityksessä käytetään ilmasuihkuseulontaa.
Tiilinummi

Tiilinummi on Porin kaupunginosa, paremmin tunnettu nimellä "Kymppäri" (Porin kymmenes kaupunginosa), ja se sijaitsee Porin keskustan kupeessa Päärnäisten eli "Kuukkarin" eteläpuolella. Usein alue mielletään virheellisesti osaksi "Kuukkaria". Tiilinummi-nimen taustalla on alueella toiminut tiilitehdas. Tiilinummen alue rajoittuu Kalevanpuistoon, Rauhanpuistoon, Valtatie 2:een ja junarataan.
Alueen asemakaavan on suunnitellut alun perin Harald Andersin vuonna 1923 osana silloisen Porin läntisiä lähiöitä. Monet Tiilinummen taloista ovat peräisin sotien jälkeisiltä vuosilta, ja ne on rakennettu 1940 Ruotsin valtion avustuksella sotainvalideille ja Karjalan evakoille. Alueella sijaitsee myös Porin ainoa Myöhempien Aikojen Pyhien Jeesuksen Kristuksen kirkko (MAP-kirkko) ja poikkeuksellisen suuri puistoalue nimeltä Tiilinummen puisto, jota käyttävät hyväkseen Porin kaupungin nappulaliigajoukkueet.
Tiilinummen asukasluku on 870. Postinumero on 28120. Alue kuuluu Teljän seurakuntaan. Tiilinummen kuuluisin rakennus on 400-vuotiskoti, joka valmistui Porin 400-vuotissyntymäpäivänä vuonna 1958. Se on vanhainkoti, ja sitä käytetään myös äänestyspaikkana. Alueella toimi lähikauppa, joka tunnettiin vielä 2000-luvun alussa nimellä Manteli ja vielä aikaisemmin nimellä Kansa. Paikalla toimi kauppa jo 1910-luvulta alkaen. Kauppa sulki kuitenkin ovensa loppusyksystä 2019. Samassa korttelissa ja Tapionkadun puoleisessa rakennuksessa toimi 60-luvulla molemmissa elintarvikekauppa.
Marko Kotila

Marko Juhani Kotila (s. 1. heinäkuuta 1974 Toholampi) on suomalainen entinen kestävyys- ja keskimatkojen juoksija sekä maastojuoksija. 
Kotila voitti 5 000 metrin juoksun Suomen mestaruuden 1998 ja 2000. Hän on myös voittanut maastojuoksun lyhyen radan SM-kultaa 1998, 1999 ja 2000. Hallissa hänellä on SM-kultaa 1 500 metriltä vuodelta 1997.
Joensuun kaupunginorkesteri

Joensuun kaupunginorkesteri () on vuonna 1953 perustettu 35 muusikosta koostuva sinfoniaorkesteri.
Orkesterin kapellimestareina ovat toimineet Pentti Sistonen (1957), Pekka Paasio (1966) ja Usko Aro (1972). Sen ensimmäinen taiteellinen johtaja oli Pekka Haapasalo (1974). Häntä seurasivat Juozas Domarkas (1990), Atso Almila (1993) ja Hannu Koivula (2000–2007). Vuosina 2008–2009 taiteellisena johtajana oli Esa Heikkilä. Atso Almila palasi orkesteriin tammikuussa 2010, ensin taiteellisen neuvonantajan tehtävään ja syksystä 2011 alkaen jälleen taiteelliseksi johtajaksi. Orkesterin taiteellinen johtaja on 1. elokuuta 2013 alkaen kolmivuotiskauden ajan hollantilainen Jurjen Hempel. Samana syksynä kautensa päättänyt Atso Almila valittiin orkesterin ensimmäiseksi kunniakapellimestariksi. Vuonna 2025 orkesterin taiteellisena johtajana aloitti Jukka Untamala.
Joensuun kaupunginorkesteri kunnallistettiin vuonna 1978. Sen pääasiallisena konserttipaikkana toimii 599-paikkainen Itä-Suomen yliopiston Carelia-sali.
Joensuun kaupunginorkesterissa on soittajia seuraavasti (2008):
I viulussa on 6 soittajaa, II viulussa 5, alttoviulussa 4, sellossa 4, kontrabassossa 2, huilussa 2, oboessa 2, klarinetissa 2, fagotissa 2, käyrätorvessa 2, trumpetissa 2, tuubassa 1 ja lyömäsoittimissa 1 soittaja.
Vuosittain orkesterilla on noin 20 sinfoniakonserttia. Lisäksi viihde-, kamari- ja lastenkonsertit sekä oopperaproduktiot kuuluvat orkesterin perusohjelmistoon. Vuonna 2001 aloitettu Joensuun musiikkitalvi on merkittävä kamarimusiikkitapahtuma, jonka järjestämisessä kaupunginorkesterilla on merkittävä rooli.
KLM Cityhopper

KLM Cityhopper (aikaisemmin NLM, lyhenne hollannin sanoista Nederlandse Luchtvaart Maatschappij, suom. "Alankomaiden lentoyhtiö") on alankomaalainen paikallinen lentoyhtiö, joka perustettiin huhtikuussa 1991. Yhtiö kuuluu Air France-KLM:n lentoyhtiökonserniin tytäryhtiönä. Yhtiöllä on 64 konetta, joilla se lentää 44 kohteeseen Euroopassa. 
KLM Cityhopper hoitaa lähinnä KLM:n syöttöliikennettä Amsteram-Schipholin lentoasemalta Euroopan pienemmille lentoasemille. Yhtiön päämaja sijaitsee Amsterdamissa, Alankomaissa.
Yhtiö kuuluu emoyhtiönsä tavoin SkyTeam -lentoyhtiöallianssiin ja yhtiön lennoilla jaetaan Flying Blue -kanta-asiaksohjelman pisteitä.
Yhtiö lentää myös Helsinkiin KLM:n vuorojen lisäksi.
Laivasto.
Laivaston keski-ikä toukokuussa 2024 on 8,1 vuotta.
Fifth Dimension

Fifth Dimension on The Byrds -yhtyeen kolmas levyjulkaisu, joka ilmestyi markkinoille heinäkuussa 1966. Se oli Byrdsin ensimmäinen levy, jolla lähes kaikki materiaali oli yhtyeen jäsenten itsensä kirjoittamaa.
"Fifth Dimension" on yksi rockin historian ensimmäisistä psykedeelisistä musiikkialbumeista. Se ilmestyi ennen Frank Zappan ja Mothers of Inventionin sekä The Beatlesin ensimmäisiä kokeiluja samassa tyylilajissa. Levyllä on vaikutteita muun muassa intialaisesta musiikista. Folk rock, johon yhtyeen tyyli aiemmin oli vahvasti nojautunut, oli "Fifth Dimensionilla" hieman totuttua enemmän taka-alalla. Yhtye itse käytti uudesta, sähköisemmästä ilmaisustaan nimitystä ”space rock”.&lt;ref name="Nyman/105"&gt;Nyman 1979, s.105.&lt;/ref&gt;
John Coltrane -vaikutteinen ”Eight Miles High” on albumin kuuluisin kappale ja se menestyi myös singlenä. Se oli noussut Billboard-listalla sijalle 14, kunnes sen väitettiin olevan ”huumelaulu” ja sen soitto radiossa lopetettiin.&lt;ref name="Nyman/105"&gt;Nyman 1979, s.105.&lt;/ref&gt; Yhtye itse kuitenkin on ilmoittanut, ettei tästä ole kappaleessa kyse. Heidän kertomansa mukaan kappale kertoo Byrdsin lentokonematkasta Lontooseen ja kulttuurishokista, jonka he määränpäässä kokivat. Toinen singlenä julkaistu kappale, ”Mr. Spaceman”, oli Yhdysvalloissa korkeimmillaan sijalla 36. ”5D (Fifth Dimension)” ylsi puolestaan sijalle 44. 
Gene Clark jätti yhtyeen hieman ennen äänitysten päättymistä johtuen julkisuuden rasituksesta ja lentopelosta.
Kappaleet.
A-puoli
B-puoli
Kuopion kaupunginorkesteri

Kuopion kaupunginorkesteri () on 46 muusikosta koostuva kunnallinen sinfoniaorkesteri Kuopiossa.
Historia.
Vuonna 1909 Kuopion Musiikinystäväin yhdistys perusti 23-jäsenisen Kuopion orkesterin. Soittajisto laajeni myöhemmin varuskunnan soittajien ja orkesterin yhdistyessä. Vuonna 1963 Pohjois-Savon prikaati kuitenkin muutti Kajaaniin, ja yhteistyö sotilassoittajien kanssa päättyi. Vuodesta 1976 orkesteri on toiminut kunnallisena, samalla sen nimi muuttui Kuopion kaupunginorkesteriksi.
Kapellimestarina ovat aiemmin toimineet Elias Kahra, Lauri Siimes, Nicholas Smith, Pertti Pekkanen, Robert Black, Atso Almila, Shuntaro Sato, Vello Pähn, Arvo Uro ja Sascha Goetzel. 
Toiminta.
Orkesteri konsertoi pääasiallisesti Kuopion Musiikkikeskuksessa, jonka pääsali on 1 064-paikkainen. Orkesterilla on vuosittain keskimäärin 40 000 kuulijaa.
Orkesterin ylikapellimestarina toimi 2013–2018 espanjalaissyntyinen Alberto Hold-Garrido. Toisena kapellimestarina toimii vuodesta 2007 Atso Almila ja vuodesta 2010 kunniakapellimestarina on toiminut Jorma Panula. 2018–2022 ylikapellimestarina toimi Jaakko Kuusisto, jonka menehtymisen jälkeen hänen seuraajakseen valittiin Eugene Tzigane kausiksi 2023-25. Syyskauden 2025 alusta Tzigane jakaa 1. kapellimestarin tehtävät Kolja Blacherin kanssa.
Chabad-Lubavitch

Chabad-Lubavitch (tai Chabad Lubavitch, joskus myös Chabad, Habad tai Lubavitch) on yksi hasidismi-juutalaisuuden suurimmista lahkoista ja yksi suurimmista ortodoksijuutalaisuuden hasidiliikkeistä maailmalla, erityisesti Yhdysvalloissa ja Israelissa. Päämaja on New Yorkissa.
Liike on lähtöisin Venäjältä nykyisen Valko-Venäjän alueelta. Sen nimen osista ”Chabad” tulee heprean kielen sanojen Chochma" (”viisaus”), Bina" (”ymmärrys”) ja "Da'at" (”tieto”) alkukirjaimista. Lubavitch () on pienen valkovenäläiskaupungin nimi (tarkoittaa ”rakkauden kaupunkia”). Liikkeen perustajan Rabbi Shneur Zalmanin poika Dovber Schneuri (1773–1827) asettui kaupunkiin asumaan.
Järjestön Suomen osasto on toiminut noin vuodesta 2004, ja se muun muassa pitää Helsingissä päiväkotia.
Järjestö omistaa Helsingissä Vanhan tulli- ja pakkahuoneen, johon se rakennuksen peruskorjauksen jälkeen perustaa näyttely- ja koulutuskeskuksen.
Hanhet

Hanhet (Anserinae) on sorsien (Anatidae) heimon alaheimo. Hanhien alaheimoon kuuluvat varsinaiset hanhet ja joutsenet.
Kesyhanhi on merihanhen kesytetty muoto. Kyhmyhanhi on joutsenhanhen kesytetty muoto.
Ulkonäkö.
Hanhet ovat suurikokoisia, voimakasrakenteisia ja pitkäkaulaisia sorsalintuja. Niiden vahvat jalat sijaitsevat ruumiin keskikohdassa, joten ne pystyvät kävelemään maalla helposti. Hanhilla on kiilanmuotoinen nokka, ja ylänokan reunassa on hammastus.
Elintavat.
Hanhet kerääntyvät erityisesti muuttoaikoihin ja talvisin suuriksi parviksi. Hanhet ovat kasvinsyöjiä ja ruokailevat pääasiassa laiduntamalla. Hanhien pesä on maassa, ja se on pehmustettu untuvilla.
Suomesta tavatut lajit.
Vuosittain pesivät lajit.
Taigametsähanhi ja tundrametsähanhi ovat metsähanhen alalajeja.
Stefan Everts

Stefan Everts (s. 25. marraskuuta 1972, Bree, Belgia) on entinen belgialainen motocrosskuljettaja. Hän voitti uransa aikana kaikkiaan 10 maailmanmestaruutta sekä 101 osakilpailua MM-sarjassa, mitkä tekevät hänestä lajinsa kaikkien aikoijen menestyneimmän.
Everts on ollut lähes koko uransa ajan lajinsa ammattilainen. Hän päätti menestyksekkään uransa kauden 2006 jälkeen voitettuaan ylivoimaisesti maailmanmestaruuden (kauden aikana 14 osakilpailuvoittoa 15:stä ja 27 lähtövoittoa 30:stä) Hänen isänsä oli myös motocrossin supertähti Harry Everts, jonka uran parhaat vuodet sijoittuivat 1970-luvulle.
Everts on valittu Belgian vuoden urheilijaksi kaikkiaan viisi kertaa (2001, 2002, 2003, 2004 ja 2006). Vain legendaarisella maantiepyöräilijällä Eddy Merckxillä on enemmän valintoja (kuusi).
Jan Latvala

Jan Markus Latvala (s. 10. kesäkuuta 1972 Jyväskylä) on suomalainen uransa lopettanut jääkiekkopuolustaja. Hän on eniten SM-liigan otteluita pelannut pelaaja. Latvala pelasi kauteen 2015–2016 päättyneellä urallaan 1 230 runkosarjaottelua. Latvalan 23 kautta yhtäjaksoisesti jatkunut pääsarjaura kotimaassa on pisin suomalaisessa jääkiekossa. Hän välttyi pitkän uransa aikana pahoilta loukkaantumisilta. Latvala on tunnettu hyvin käyrästä mailanlavasta. 28. maaliskuuta 2016 hän ilmoitti lopettavansa uransa Pelicansin hävittyä HIFK:lle ratkaisevan ottelun puolivälieräsarjassa.
Ura.
Latvalan kasvattajaseura on JYP HT, jossa hän myös aloitti liigauransa vuonna 1992 ja pelasi samassa seurassa seuraavat seitsemän kautta. Tänä aikana Latvala pelasi lainalla Kokkolan Hermeksessä kaudella 1993–1994. 
Kaudella 1999–2000 Latvala siirtyi Lahden Pelicansiin, jossa hän pelasi neljä kautta. Latvalan Pelicans-uran paras saavutus on kauden 2000–2001 SM-liigan puolustajien pistepörssin kolmas sija tehoilla 10+25=35.
Kaudeksi 2003–2004 Latvala siirtyi Jokereihin. Jokereissa Latvala ei kuitenkaan ollut seuran ykköspakkien joukossa ja kaudella saavutetut tehopisteet olivat heikommat kuin Pelicansissa. Latvalan ja Jokerien välinen pelaajasopimus päättyi kevääseen 2007. Jan Latvala siirtyi Jokereista Lahden Pelicansin riveihin kaksivuotisella sopimuksella.
40-vuotias Latvala viimeisteli kolme maalia 30.3.2012 puolivälieräottelussa Oulun Kärppiä vastaan. Se oli toinen puolustajan tekemä hattutemppu SM-liigan pudotuspeleissä 2000-luvulla.
Latvalasta tuli SM-liigan otteluennätyksen haltija kun hän kaudella 2011–2012 ohitti ottelumäärissä Erik Hämäläisen, joka pelasi urallaan 1 001 ottelua. Latvalalla on myös eniten Pelicansissa otteluita pelannut pelaaja yli 600 ottelulla. SM-liigan puolustajien kaikkien aikojen pistetilastossa Latvala on kolmantena. Jan Latvalan lopullikseksi ottelumääräksi SM-Liigassa jäi 1230 ottelua runkosarjassa ja 105 ottelua pudotuspeleissä tehoin 115+317 runkosarjassa ja 18+24 pudotuspeleissä.
Kauden 2013–2014 päätteeksi Latvalalle ojennettiin Liigan herrasmiespelaajan Raimo Kilpiö -palkinto. Latvala ei saanut koskaan aikuisurallaan yhtään isoa rangaistusta.
Latvala päätti uransa kauteen 2015–2016 pelattuaan SM-liigassa yhteensä 1 230 runkosarjaottelua ja 96 pudotuspeliottelua.
Lappeenrannan kaupunginorkesteri

Lappeenrannan kaupunginorkesteri on Etelä-Karjalan ainoa sinfoniaorkesteri. Lappeenrannan Musiikinystäväin yhdistys perustettiin 1909 ja se kokosi hetimmiten orkesterin, jonka toiminta oli sangen vireää ensimmäiseen maailmansotaan saakka. Uusi nousu alkoi vasta seuraavien sotien jälkeen 1940-luvun lopulla. Silloin kapellimestareina olivat mm. Martti Similä ja Jouko Tolonen. Mauri Hannikaisen kaudella orkesterista tuli täyskunnallinen ammattiorkesteri 1980. Aluksi toimittiin jousikamariorkesterina, mutta 1980-luvun lopussa, Ari Rasilaisen ollessa kapellimestarina, se sai myös päätoimisia puhallinvakansseja.
Rasilaisen jälkeen taiteellisina johtajina ovat olleet Ari Angervo, Pertti Pekkanen, Hannu Norjanen, Jan Söderblom sekä syksystä Tibor Bogányi. Vuodesta 2016 alkaen taiteellisena johtajana toimii Vytautas Lukočius. Orkesterin intendenttinä toimii Milko Vesalainen..
Nykyään orkesteri on 21 muusikon vireä ja taiteellista nousukauttaan voimakkaasti elävä "minisinfonietta", joka esiintyy myös Lappeenrannan ympäristökunnissa.
Ohjelmiston peruspilarina on wieniläisklassinen musiikki, mutta orkesteri on soittanut rokkia, jazzia, lastenmusiikkia, operettia, säveliä satojen vuosien takaa, oman aikamme uusinta uutta ja oopperaa - viimeksi mainittua etenkin Lappeenrannan valtakunnallisten laulukilpailujen finaalissa.
Lappeenrannan ja Mikkelin kaupunginorkesterit ovat tehneet yhteiskonsertteja Saimaa Sinfoniettana syksystä 2006 alkaen.
Bitter Sweet Symphony

”Bitter Sweet Symphony” on The Verve -yhtyeen kappale ja 16. kesäkuuta 1997 julkaistu single. Parhaimmillaan single nousi Britannian singlelistalla toiselle sijalle. Singlen b-puolia ovat ”Lord I Guess I'll Never Know”, ”Country Song” ja ”Bitter Sweet Symphony (Radio Edit)”. 
Bitter Sweet Symphony sisältää samplen The Rolling Stonesin ”The Last Time” -kappaleen orkesteriversiosta, ja Richard Ashcroft joutui kappaleen oikeuksista syntyneessä kiistassa luovuttamaan oikeudet ja kappaleen tuoton Rolling Stones -kaksikko Jagger–Richardsille. Vuonna 2019 Jagger ja Richards luovuttivat kappaleen oikeudet takaisin Ashcroftille.
Paitsi kappale itsessään, myös sen musiikkivideo sai osakseen paljon huomiota. Jotkut piirit väittivät sen antavan huonoa esimerkkiä nuorisolle. Videossa yhtyeen keulakuva Richard Ashcroft kävelee katua, väistämättä ja välittämättä muista ihmisistä; video myös nosti uudelleen tunnetuksi Ascroftilla jalassa olleet Clarks Wallabee -kengät. Video muistuttaa yhdellä otolla kuvattua Massive Attack -videota ”Unfinished Sympathy”.
JVG:n single Liike on lääke sisältää samplen kappaleesta.
Penthouse

Penthouse on Bob Guccionen vuonna 1965 Isossa-Britanniassa perustama miestenlehti. Pian perustamisensa jälkeen lehteä alettiin myydä myös Guccionen kotimaassa, Yhdysvalloissa. Guccione toimi lehden päätoimittajana marraskuuhun 2003 saakka. 
Lehden sisältämät eroottiset kuvat olivat alun perin softcorea, mutta sen sisältöä rankennettiin 1990-luvulla internet-pornografian helpon saatavuuden ja muiden miestenlehtien kasvavan suosion vuoksi. Muutoksen vaikutuksesta muun muassa lehden myynti lehtikioskeilla lopetettiin.
2016 uutisoitiin että lehden paperiversion julkaiseminen lopetettaisiin, mutta Penthouse kielsi väitteet ja ilmoitti jatkavansa paperiversion julkaisemista.
John McEnroe

John Patrick McEnroe, Jr. (s. 16. helmikuuta 1959 Wiesbaden, Länsi-Saksa) on entinen yhdysvaltalainen tennispelaaja. McEnroe voitti urallaan seitsemän grand slam -turnausta: kolme Wimbledonissa ja neljä Yhdysvaltain avoimissa. Hänet valittiin tenniksen Hall of Fameen vuonna 1999.
Pitkäaikainen maailmanlistan ykköspelaaja McEnroe tunnettiin taituruudestaan ja pallokosketuksestaan etenkin lentopelissä. Hän oli myös pahamaineisen äkkipikainen ja räyhäsi usein tuomareille mielestään virheellisistä tuomioista.
Elämä ja ura.
McEnroe syntyi Wiesbadenissa, Länsi-Saksassa, missä hänen isänsä palveli Yhdysvaltain ilmavoimissa. Perheen muutettua Queensiin, New Yorkiin, McEnroe alkoi pelata tennistä kahdeksanvuotiaana. Hän voitti Ranskan avoimen turnauksen nuorten sarjan vuonna 1977 ja pääsi aikuisten turnauksessa toiselle kierrokselle. Wimbledonissa samana kesänä hän selvisi välieriin nuorimpana pelaajana sataan vuoteen. McEnroe ryhtyi ammattipelaajaksi vuoden 1978 lopulla. Seuraavana vuonna hän voitti ensimmäisen grand slam -turnauksensa Yhdysvaltain avoimissa.
McEnroe oli maailmanlistan ykkönen niin kaksin- kuin nelinpelissäkin. Kaksinpelin maailmanlistan top-10:ssä hän oli yhdeksän vuoden ajan ja ykkösenä 170 viikkoa. Hänen ammattilaisuransa saldo kaksinpelissä oli 877–198.
McEnroe muistetaan kaksinkamppailuistaan Björn Borgia, Jimmy Connorsia ja Ivan Lendliä vastaan. Borgin hän voitti kolme kertaa miesten neljässä grand slam -finaalikohtaamisessa.
McEnroe voitti urallaan kaksinpelissä 77 turnausta ja nelinpelissä 72, joista Peter Flemingin kanssa 52. Wimbledonin hän voitti kolme kertaa. Näistä hän voitti vuonna 1979 kaksinpelissä 10 ja nelinpelissä 16 turnausta. Vuonna 1984 hän voitti 85 ottelustaan 82, ja voitti muun muassa kolmannen Wimbledon-mestaruutensa. Sen jälkeen hän ei enää saavuttanut entistä tasoaan. Davis Cup -mestaruuksia McEnroella on viisi vuosien 1978–1992 ajalta.
Vuonna 2006 McEnroe kävi vielä 46-vuotiaana voittamassa SAP Openin nelinpelin San Joséssa Kaliforniassa Jonas Björkmanin parina. Hän on tennisuransa jälkeen toiminut muun muassa Yhdysvaltain Davis Cup -joukkueen kapteenina ja Yhdysvaltain television tenniskommentaattorina sekä esiintynyt elokuvissa ja kirjoittanut kirjoja.
Vuonna 2017 valmistunut Björn Borgin elämäkertaelokuva "Borg/McEnroe" kertoo aikansa huippupelaajien välisestä taistosta, joka huipentuu vuoden 1980 Wimbledonin tennisturnaukseen. McEnroeta näyttelee Shia LaBeouf.
Aiheesta muualla.
Käet

Käet (Cuculidae) ovat käkilintuheimo, johon kuuluu viisi alaheimoa, monia sukuja ja useita pitkäpyrstöisiä lajia.
Lajit.
Luettelo ei sisällä mahdollisia alalajeja.
Gabriel (nimi)

Gabriel on miehen etunimi.
Gabriel on heprealaisperäinen nimi ja tarkoittaa 'Jumalan taistelijaa' tai 'Jumala on voimakas', 'Jumala osoittaa voimansa'. Katolisella kirkolla on seitsemän Gabriel-nimistä pyhimystä. Raamatussa Gabriel oli yksi arkkienkeleistä.
Suomen almanakassa Gabriel on ollut vuodesta 1708, ja vuosina 1890–1907 se oli kirjoitusasussa "Gaabriel". Nimen korvasi suomalaisempi kirjoitusasu "Kaapo" 1928, mutta Gabriel palautettiin 1966 siitä johdettujen muunnosten rinnalle. Gabrielin nimipäivä on 24. maaliskuuta, päivää ennen Marian ilmestyspäivän perinteistä päivämäärää, koska Raamatun mukaan juuri arkkienkeli Gabriel ilmestyi Marialle ilmoittaen hänen synnyttävän Jeesuksen.
Maaliskuuhun mennessä Suomessa on Digi- ja väestötietoviraston tietojen mukaan ollut kirjoilla 7 836 Gabriel-nimistä miestä ja noin 20–30 naista.
Tunnettuja Gabriel-nimisiä.
Henkilöitä, joilla Gabriel on sukunimenä, on lueteltu sivulla Gabriel (täsmennyssivu).
Raad ibn Zeid

Raad ibn Zeid (; s. 18. helmikuuta 1936 Berliini) on Irakin prinssin Zeid ibn Huseyinin ja Fahrelnissa Zeidin poika.
Valtaannousu.
Irakin kuningas Feisal II syrjäytettiin vuonna 1958 verisessä vallankaappauksessa. Zeid, joka oli hänen serkkunsa, asui vallankaappauksen aikana perheineen Lontoossa, jossa Zeid toimi Irakin suurlähettiläänä. Zeid oli Irakin perustuslain mukaan kruununperijä ja sai tukea vaatimukselleen sukulaisiltaan Jordaniasta.
Perhe.
Prinssi Raad nai ruotsalaissyntyisen Margaretha Inga Elisabeth Lindin 30. kesäkuuta 1963 Södertäljessä Ruotsissa. Siviilivihkimistä täydennettiin uudella vihkiseremonialla 5. elokuuta kuninkaallisessa palatsissa Ammanissa. He saivat viisi lasta:
Jonas Åkerlund

Hans Uno Jonas Åkerlund (s. 10. marraskuuta 1965 Bromma, Tukholma, Ruotsi) on ruotsalainen musiikkivideo- ja elokuvaohjaaja.
Åkerlund oli black metal -yhtye Bathoryn rumpali ja perustajajäsen. Hän ohjasi 1990-luvun puolivälissä muun muassa Roxetten musiikkivideoita. Kun Åkerlund oli ohjannut Madonnan ”Ray Of Light” -kappaleen musiikkivideon vuonna 1998, hänelle alkoi sadella ohjauspyyntöjä muiltakin alan tähdiltä ja yhtyeiltä, kuten Metallicalta, Christina Aguileralta ja U2:lta. 
”Ray of Lightin” jälkeen Åkerlundista kehkeytyi Madonnan videoiden luotto-ohjaaja. Hän on ohjannut tälle muitakin musiikkivideoita sekä vuonna 2005 ilmestyneen "I’m Going to Tell You a Secret" -kiertuedokumentin.
Åkerlundin ensimmäinen pitkä elokuva oli vuonna 2002 ilmestynyt "Spun". Sen jälkeen ovat saaneet ensi-iltansa "Horsemen" (2009), "Small Apartments" (2012), "Lords of Chaos" (2018) ja "Polar" (2019).
Turakot

Turakot (Musophagidae) on Saharan eteläpuolisessa Afrikassa elävä lintuheimo, joka on sijoitettu omaan turakolintujen lajkoonsa. Heimo jakautuu kuuteen sukuun. Harmaaturakoihin ("Crinifer"), töyhtöturakoihin ("Corythaixoides"), violettiharjaturakoihin ("Gallirex") ja metsäturakoihin ("Tauraco") kuuluu useampi laji. 
Turakojen heimoon kuuluu kaikkiaan yli 20 pitkäpyrstöistä ja useimmiten töyhtöpäistä lajia. Lajit ovat keskikokoisia, eivätkä ne osaa lentää kovin hyvin, mutta ne pystyvät juoksemaan nopeasti kasvillisuuden seassa. Turakojen asuinseutua ovat metsämaat ja savannit. Turakot käyttävät ravintonaan enimmäkseen hedelmiä ja muuta kasvillisuutta. Ajoittain ne saattavat syödä pieniä hyönteisiä ja selkärangattomia.
Pori Sinfonietta

Pori Sinfonietta () on Porin kaupunginorkesteri.
Historia.
Orkesteritoiminta alkoi Porissa vuonna 1877, jolloin Porin Soitannollinen Seura (Musikaliska sällskapet i Björneborg) perusti orkesterin kaupunkiin. Orkesteri soitti tuolloin pääasiassa viihde- ja tanssimusiikkia noin 15 enimmäkseen saksalaisen ammattimuusikon voimin. Ensimmäisenä kapellimestarina toimi urkuri Theodor Sörensen. Ensimmäinen konsertti järjestettiin Hotelli Otavan teatterissa 14. joulukuuta 1877 ja ensimmäinen sinfoniakonsertti vuonna 1902. Jean Sibelius johti orkesteria 2. joulukuuta 1904 Porissa ja Selim Palmgren esiintyi orkesterin pianosolistina vuosina 1900, 1905 ja 1910. Orkesterin toiminta jatkui vuoteen 1915 saakka.
Porin kaupunginorkesteri syntyi 25. huhtikuuta 1938, kun kaupungissa tuolloin toimineiden Porin amatööriorkesterin eli Porin työväenorkesterin (p. 1926) ja Porin orkesteriyhdistyksen Porin Orkesterin (p. 1933) soittajistot yhdistettiin. Ensimmäisenä kapellimestarina toimi Ole Edgren. Aluksi kaupunki rahoitti toiminnan ja yhdistykset hoitivat hallinnon. Porin kaupunginorkesterista tuli musiikkilautakunnan alainen kunnallinen orkesteri 24. toukokuuta 1955. 1970-luvun lopulla kaikki soittajat olivat päätoimisia ammattimuusikoita.
Toiminta.
Vuonna 1993 orkesterin nimeksi tuli Pori Sinfonietta. Orkesteri toimii monipuolisesti kotikaupungissaan ja tekee vierailukonsertteja ympäröivään maakuntaan sekä eri puolille Suomea. Sinfoniettan ohjelmistoon kuuluvat niin sinfonia-, kamari- kirkkokonsertit, tilauskonsertit kuin laitos- viihde- ja lastenkonsertitkin. Pori Sinfonietta soittaa vuosittaisissa Porin Oopperan produktioissa. Orkesteri tekee myös säännöllisesti yhteistyötä Porin Filharmonisen kuoron kanssa.
Orkesterin tukemiseksi on perustettu kannatusyhdistys Pro Pori Sinfonietta, jonka tehtävänä on luoda ja ylläpitää yhteyksiä Pori Sinfoniettan ja konserttiyleisön välillä. Konserttimatkat ja erilaiset tempaukset Sinfoniettan hyväksi ovat myös keskeinen osa yhdistyksen toimintaa. Yhdistys ylläpitää infopistettä Promenadikeskuksen aulassa Sinfoniettan konserttien yhteydessä.
Konserttipaikat.
Pori Sinfoniettan pääsääntöinen konserttipaikka on vuonna 1999 valmistunut Promenadikeskus kaupungin ydinkeskustassa. Rakennuksessa sijaitsee viiden elokuvateatterin lisäksi 688-paikkainen Promenadisali, jota pidetään kokoistensa konserttisalien joukossa akustiikaltaan Suomen parhaana.
Rakkauden jumalatar

Rakkauden jumalatar () on Woody Allenin ohjaama ja käsikirjoittama yhdysvaltalainen komediaelokuva, jossa päärooleissa esiintyvät Allen itse sekä Helena Bonham Carter ja Mira Sorvino. Elokuva valmistui vuonna 1995.
Sorvino voitti sivuosaroolistaan Oscarin ja Golden Globen sekä oli ehdolla Bafta- ja SAG-palkinnon saajaksi. Lisäksi Woody Allen oli ehdolla parhaan alkuperäisen käsikirjoituksen Oscarista.
Juoni.
Lenny (Woody Allen) ja Amanda (Helena Bonham Carter) ovat aviopari, joka ei pysty saamaan omia lapsia, ja he päättävät adoptoida vauvan. Lapsen kasvaessa ja osoittautuessa älykkääksi Lenny tulee pakkomielteisen uteliaaksi lapsen biologisista vanhemmista.
Lopulta Lenny löytää adoptiolapsensa äidin Lindan (Mira Sorvino): tämä on prostituoitu ja osa-aikainen pornotähti, eikä hän juuri ole kiinnostunut henkisistä asioista. Lenny tahtoo kohentaa Lindan elämäntilannetta mutta joutuu taistelemaan tämän parittajaa ja yhteiskuntaa vastaan.
Jagex

Jagex (Java Gaming Experts) on brittiläinen verkkopelien kehittäjä. Yrityksen perustivat veljekset Andrew Gower ja Paul Gower joulukuussa 2001.
Yrityksen päätoimisto on Cambridgessä, Isossa-Britanniassa. Jagexin suosituin peli on maailmanlaajuisesti menestynyt "RuneScape". 
Jagexin työtä on myös peliaiheinen verkkosivusto FunOrb.
Yrityksen ensimmäinen ulkopuolisen kehittäjän peli oli monen pelaajan strategiapeli "War of Legends".
Tammikuussa 2021 Carlyle Group osti Jagexin.
Peruttuja ja lakkautettuja.
Vuonna 2010 julkaistu "War of Legends" suljettiin vuonna 2014 ja vuonna 2015 ilmoitettiin ettei se palaisi takaisin tietoturvaongelmien johdosta.
Jagexin verkkoselainpeli "8realms" on lopetettu heikon kannattavuuden johdosta.
Kehityksen alla olleet "MechScape" ja "Stellar Dawn" -pelit on peruttu.
"Transformers"-tuotesarjaan perustunut "Transformers Universe" on lakkautettu beta-vaiheessa tammikuussa 2015.
FunOrb-sivusto on suljettu vuonna 2018.
"Stellar Dawn" oli Jagexin kehityksessä oleva tieteisfiktiivinen MMORPG-peli, jota ei koskaan julkaistu. Pelin oli tarkoitus olla Java-pohjainen internetselaimella pelattava peli kuten edeltäjänsä "RuneScape". "Stellar Dawn" tunnettiin aiemmin nimellä "MechScape", mutta projekti lopetettiin ja uudelleennimettiin. Pelissä olisi ollut neljä rotua, joilla jokaisella on eri ulkonäkö sekä taidot. Jagex ilmoitti vuonna 2012 keskeyttäneensä pelin kehittämisen.
Motocrossin maailmanmestaruussarja

Motocrossin maailmanmestaruussarja on Fédération Internationale de Motocyclismen (FIM) motocross-sarja.
Sarja on perustettu vuonna 1957.
Vuoteen 2003 asti kilpailtiin kuutioluokissa. Vuosina 2004–2013 ajettiin MX1-, MX2- ja MX3-luokissa. Vuodesta 2014 miesten luokkia on ollut vain kaksi: MXGP ja MX2. Naiset kilpailevat nykyisin oman luokkansa maailmanmestaruudesta.
Kilpailut.
Kaudella 2022 oli 18 osakilpailua.
Art Acord

Artemus Ward Acord (17. huhtikuuta 1890 Prattsville, Utah – 4. tammikuuta 1931 Chihuahua, Meksiko) oli yhdysvaltalainen mykkäelokuvissa esiintynyt näyttelijä ja rodeomestari. Acordille on omistettu tähti Hollywoodin Walk of Fameen.
Hän syntyi Prattsvillessä, Utahissa, mormoniperheeseen. Acord työskenteli nuorena miehenä lehmipaimenena. Myöhemmin hän pääsi näyttelemään lännenelokuvissa. Hän myös kirjoitti kohtauksia ja teki stuntteja.
Acordin ura keskeytyi, kun Yhdysvallat liittyi ensimmäinen maailmansotaan ja Acord joutui rintamalle. Sodan loputtua hän palasi elokuva-alalle, mutta myöhemmin hänen uransa hiipui rankan alkoholin käytön johdosta. Elämänsä aikana Acord ehti näytellä yhteensä yli 100 elokuvassa, mutta monet niistä ovat tuhoutuneet.
Art Acord kuoli Chihuahuassa, Meksikossa, 4. tammikuuta 1931. Kuoleman viralliseksi syyksi kerrottiin itsemurha. Jotkut Acordin ystävistä kuitenkin väittivät, että meksikolainen poliitikko murhasi hänet, koska tämä oli löytänyt Acordin pelehtimässä hänen vaimonsa kanssa.
Metsäkanat

Metsäkanat on ryhmä pohjoisten alueiden kanalintuja, jotka luokiteltiin aiemmin omaksi heimokseen Tetraonidae. Metsäkanoja on 19 lajia yhdeksässä suvussa. Niiden läheisimmät sukulaiset ovat kalkkunat ("Meleagris"), ja yhdessä nämä voidaan luokitella Tetraonini-tribukseen. Metsäkanat ovat tunnettuja komeista soidinmenoistaan. Yleisin metsäkanalaji Suomessa on teeri. Joissakin murteissa metsäkanalla on tarkoitettu riekkoa.
Ulkonäkö.
Metsäkanat ovat keskikokoisia tai suuria, voimakasrakenteisia lintuja. Niillä on höyhenpeitteiset sierainaukot ja voimakkaat, osaksi tai kokonaan höyhenpeitteiset jalat, joissa ei ole kannuksia. Siivet ovat pyöreät ja käsisulat jäykät ja kaartuvat. Metsäkanojen lento on äänekästä ja lennossa vuorottelevat nopeat siiveniskut ja liidot.
Elintavat.
Metsäkanat ovat paikkalintuja ja ne elävät tuntureilla ja laajoissa havumetsissä. Ne käyttävät ravinnokseen pääasiassa kasvinosia, mutta kesäisin ne syövät myös hyönteisiä. Metsäkanojen pesä on maassa ja naaras hoitaa poikaset yksin.
Eddy De Lépine

Eddy De Lépine (s. 30. maaliskuuta 1984 Fort-de-France, Martinique) on ranskalainen pikajuoksija. 
Vuonna 2001 De Lépine saavutti pronssia alle 18-vuotiaiden MM-kilpailuissa 110 metrin aitajuoksussa. Vuonna 2003 alle 20-vuotiaiden EM-kilpailuissa hän voitti pronssia 4×100 metrin viestissä. Alle 23-vuotiaiden EM-kilpailuissa 2005 hän juoksi toiseksi 100 metrillä ja voitti kultaa 4×100 metrin viestissä. Helsingin MM-kilpailuissa 2005 hän voitti kultaa 4 x 100 metrin viestissä yhdessä Ladji Doucourén, Ronald Pognonin ja Lueyi Dovyn kanssa.
Göteborgin EM-kilpailuissa 2006 hän juoksi 200 metrillä kuudenneksi.
Aitokanat

Aitokanat (Phasianidae) on kanalintujen heimo. Aiemmin Phasianidae-heimon nimi oli peltokanat, ja metsäkanat ja kalkkunat luokiteltiin omiksi heimoikseen (Tetraonidae ja Meleagridae). Molekyylitutkimusten mukaan metsäkanat ja kalkkunat kuuluvat kuitenkin selvästi aitokanojen heimoon.
Maricica Puică

Maricica Puică (s. 29. heinäkuuta 1950 Iași) on romanialainen keskimatkojen juoksija.
Puică alkoi menestyä juoksussa vasta suhteellisen varttuneena. Vuonna 1979 hän teki maailmanennätyksen 2 000 metrin juoksussa Bukarestissa ajalla 5.33,5. Vuonna 1982 hän teki mailin juoksun maailmanennätyksen Rietissä ajalla 4.17,44. Samana vuonna hän saavutti hopeaa Ateenan EM-kilpailujen 3 000 metrin juoksussa. Los Angelesin kesäolympialaisissa 1984 Puică sijoittui 1 500 metrin juoksussa pronssille ja voitti kultaa 3 000 metrin juoksussa, jossa Mary Decker ja Zola Budd törmäsivät. Vuonna 1986 Puică teki uransa viimeisen maailmanennätyksen parantaen 2 000 metrin tulosta Lontoossa lukemiin 5.28,69. Samana vuonna Stuttgartin EM-kilpailuissa hän saavutti hopeaa 3 000 metrin kilpailussa. Vuonna 1987 hän sai sisäratojen MM-kilpailuissa Indianapolisissa 3 000 metrillä pronssia ja Rooman ulkoratojen MM-kilpailuissa hopeaa.
Puică kilpaili myös maastojuoksussa, jossa hän voitti maailmanmestaruuden 1982 ja 1984. Vuonna 1989 Puică esiintyi televisiossa kannattaen Nicolae Ceaușescun hallinnon vastaisia mielenosoituksia.
Roy Acuff

Roy Claxton Acuff ['eɪˌkʌf] (15. syyskuuta 1903 – 23. marraskuuta 1992) oli yhdysvaltalainen country-viulisti.
Acuff syntyi Tennesseen osavaltion Maynardvillessä kolmanneksi perheen viidestä lapsesta. Hän pelasi baseballia puoliammattilaisena, mutta auringonpistos vuonna 1929 ja hermoromahdus vuonna 1930 lopettivat urheilu-uran. Seuraavaksi hän kiinnostui isänsä viulusta ja alkoi soittaa matkustavassa esityksessä. Pian hän perusti yhtyeen nimeltä The Crazy Tennesseans.
Acuffia kutsuttiin kantrimusiikin kuninkaaksi, ja hän edusti alan parhaita perinteitä kuuden vuosikymmenen ajan. Hänet kutsuttiin koelauluun Grand Ole Opryyn vuonna 1938, ja hän sai jäädä sinne kokoaikaiseksi työntekijäksi.
Rantakanat

Rantakanat (Rallidae) on kurkilintujen heimo, johon kuuluu BirdLife Suomen mukaan 138 kosteikoissa elävää lajia.
Tuntomerkit.
Rantakanat ovat kooltaan pieniä tai keskikokoisia. Muodoltaan ne ovat pyyleviä ja useiden lajien vartalo on sivuilta litistynyt. Niiden siivet ovat pyöreäpäiset.
Elintavat.
Useimmat lajit ovat äänekkäitä lintuja, mutta ääntelevät lähinnä öisin ja ovat muutenkin tavoiltaan piileskeleviä.
Ne käyttävät ravinnokseen kasvinosia ja pikkueläimiä. Rantakanojen pesä on yleensä kosteikon keskellä, tiheän kasvillisuuden suojissa.
Ramon Bailey

Ramon Bailey (s. 22. helmikuuta 1984, Kingston, Jamaika) on jamaikalainen jalkapalloilija. Hänen nykyinen joukkueensa on SC Waterloo.
Ura.
Bailey muutti yhdeksänvuotiaana Yhdysvaltoihin, New Yorkin Bronxiin. Vaikka Baileyllä oli useita try-outteja eurooppalaisiin seuroihin, päätti Bailey allekirjoittaa sopimuksen MetroStarsin kanssa vuonna 2005. Hän ei pelannut yhdessäkään liigaottelussa, ennen kuin hänet vapautettiin sopimuksesta marraskuussa 2005. Tammikuussa 2006 Bailey allekirjoitti sopimuksen KPV:n kanssa. Hän on kuuluisa pehmeästä kosketuksestaan palloon.
Bailey on pelannut Jamaikan alle 17-vuotiaiden ja alle 20-vuotiaiden maajoukkueessa.
Rob Hisey

Rob Hisey (s. 24. syyskuuta 1984 Oakville, Ontario, Kanada) on kanadalainen jääkiekkoilija, pelipaikaltaan keskushyökkääjä.
Ura.
Hisey pelasi kaudet 2001–2005 OHL-junioriliigassa. Hän edusti Sault Ste. Marie Greyhoundsia, Erie Ottersia ja Barrie Coltsia. Viimeisellä kaudellaan Barriessa Hisey valittiin OHL:n tähdistöotteluun. OHL-kauden jälkeen Hisey pelasi vielä keväällä 2005 pudotuspelejä ECHL:n Reading Royalsissa.
Jääkiekon SM-liigassa pelaava Ässät hankki Hiseyn riveihinsä kesken kauden 2005–2006. Ässät voitti keväällä 2006 SM-hopeaa. Hisey ja Ässät olisivat halunneet jatkaa sopimusta vielä seuraavallekin kaudelle, mutta Ässät otti mieluummin halvemmalla pelaajia yhteistyöjoukkueesta Dallas Starsista. Hisey siirtyi kaudeksi 2006–2007 DEL-liigan Hannover Scorpionsiin.
Hisey palasi kaudeksi 2007–2008 Ässiin. Hän ei ehtinyt pelata Ässissä kuin 14 ottelua, kunnes hänet vapautettiin sopimuksesta. Hiseyltä odotettiin Porissa paljon, mutta hän tuli joukkueeseen vajaakuntoisena. Hisey siirtyi marraskuussa 2007 Itävallan liigan EC Graziin. Tammikuussa 2008 Hisey vaihtoi toistamiseen seuraa kauden aikana. Hän siirtyi loppukaudeksi Elitserienin Moraan, jossa hän teki 10 pistettä 12 ottelussa Elitserien runkosarjassa. Mora tippui kuitenkin kauden päätteeksi Allsvenskaniin.
Kaudeksi 2008–2009 Hisey palasi Hannoveriin, kun hän teki sopimuksen Saksan kolmanneksi korkeimmalla sarjatasolla, Oberligassa, pelaavan Hannover Indiansin kanssa. Hisey pelasi yhden kauden Indiansisa. Kaudeksi 2009–2010 hän siirtyi yhdysvaltalaisen CHL-liigan Tulsa Oilersiin. Tulsassa hän pelasi joulukuulle 2009 saakka, jolloin hän teki koesopimuksen AHL:n Springfield Falconsin kanssa. Hisey johti siirtymisensä aikaan CHL:n maalintekijätilastoa 19 osumallaan, jotka hän oli tehnyt 24 pelissä.. Kaudella 2010–2011 hän pelasi New York Islandersin farmijoukkueessa Bridgeport Sound Tigersissa. Kauden jälkeen hän teki sopimuksen Itävallan pääsarjan EHC Linzin kanssa.
Kauden 2016–2017 lopussa Hisey siirtyi Linzistä Saksan pääsarjan Wolfsburgiin, mutta siellä ruuti oli märkää. Neljässä ottelussa Hisey ei onnistunut maalinteossa ja sai kasaan vain kolme syöttöpistettä. Seuraavan kauden alla Hisey palasi takaisin Kanadaan ja jatkoi uraansa alasarjajoukkue Stoney Creek Generalsin riveissä.
Konnat

Konnat (Bufonidae) on sammakkoheimo, johon kuuluu yli 500 lajia. Konnien pääasiallista ravintoa ovat etanat ja hyönteiset. Konnat eivät kömpelyytensä takia loiki, vaan hyppivät eteenpäin lyhyillä hypyillä. Konnien iho on kuiva ja usein myrkyllinen. Ainoa suomalainen konnalaji on rupikonna.
Konnia tavataan Euroopassa (kolme lajia), Aasiassa, Afrikassa ja Amerikassa. Vain australialaiselta alueelta ja Madagaskarin saarelta ne puuttuvat. Yhteisenä tuntomerkkinä on melkein kaikilla konnilla hampaattomuus; vain joillakin on hampaita yläleuassaan.